b'\n_START_ARTICLE_\nKyle Quincey\n_START_SECTION_\nPelityyli\n_START_PARAGRAPH_\nQuincey tunnetaan yleispuolustajana, joka pelaa rauhallisesti, eik\xc3\xa4 h\xc3\xa4nelt\xc3\xa4 tarvitse odottaa suuria pistem\xc3\xa4\xc3\xa4ri\xc3\xa4. Iltalehden toimittaja Vesa Parviaisen mukaan Quinceyn paras ominaisuus on kiekkovarmuuteen yhdistyv\xc3\xa4 monipuolinen sy\xc3\xb6tt\xc3\xb6taito ja h\xc3\xa4n jakaa kovia sy\xc3\xb6tt\xc3\xb6j\xc3\xa4 suoraan lapaan. Parviaisen mukaan Quinceylta puuttuu luisteluter\xc3\xa4vyytt\xc3\xa4, mutta h\xc3\xa4n paikkaa t\xc3\xa4m\xc3\xa4n hyv\xc3\xa4ll\xc3\xa4 sijoittumisella.\n_START_SECTION_\nJuniorivuodet\n_START_PARAGRAPH_\nQuincey syntyi Ontarion Kitchenerissa, mutta kasvoi Orangevillessa, jossa h\xc3\xa4n my\xc3\xb6s aloitti j\xc3\xa4\xc3\xa4kiekkoilun. Quincey pelasi kaudella 2000\xe2\x80\x932001 Halton Hurricanesin joukkueessa, mutta h\xc3\xa4n sai tililleen my\xc3\xb6s kaksi ottelua OPJHL-junioriliigan Brampton Capitalsissa, jonka j\xc3\xa4lkeen London Knights varasi Quinceyn 57. pelaajana OHL:n varaustilaisuudessa 2001. H\xc3\xa4n pelasi kauden 2001\xe2\x80\x932002 viel\xc3\xa4 QMJHL-joukkue Mississauga Chargersissa. Kaudeksi 2002\xe2\x80\x932003 Quincey siirtyi London Knightsin OHL-joukkueeseen, jossa h\xc3\xa4nen tulokaskautensa toi 66 runkosarjaottelussa tehot 6+12=18 ja 14 playoff-ottelussa tehot 3+4=7._NEWLINE_Detroit Red Wings varasi Quinceyn nelj\xc3\xa4nnell\xc3\xa4 kierroksella 132. pelaajana NHL:n varaustilaisuudessa 2003. Kauden 2003\xe2\x80\x932004 alussa London Knights kauppasi h\xc3\xa4net Mississauga IceDogsiin vaihdossa Rob Schrempiin. Quincey oli IceDogsin tehokkain puolustaja ja nelj\xc3\xa4nneksi paras pistemies tehoilla 14+23=37. H\xc3\xa4n eteni joukkueen kanssa aina J. Ross Robertson Cup -finaaleihin saakka, mutta OHL:n mestaruuden vei lopulta kuitenkin Guelph Storm otteluvoitoin 4\xe2\x80\x930. Kaudella 2004\xe2\x80\x932005 Quincey oli IceDogsin nelj\xc3\xa4nneksi paras pistemies tehoilla 15+31=46, joilla h\xc3\xa4n sijoittui koko OHL:n puolustajien pistep\xc3\xb6rssiss\xc3\xa4 kymmenenneksi. Quincey valittiin kauden p\xc3\xa4\xc3\xa4tteeksi liigan toiseen t\xc3\xa4hdist\xc3\xb6kent\xc3\xa4lliseen. H\xc3\xa4n sijoittui my\xc3\xb6s kolmanneksi OHL:n parhaalle puolustajalle my\xc3\xb6nnett\xc3\xa4v\xc3\xa4n Max Kaminsky Trophyn \xc3\xa4\xc3\xa4nestyksess\xc3\xa4.\n_START_SECTION_\nTulokassopimus Detroit Red Wingsiin\n_START_PARAGRAPH_\nHein\xc3\xa4kuussa 2005 Quincey teki kolmivuotisen tulokassopimuksen Detroit Red Wingsin kanssa. H\xc3\xa4n pelasi kauden 2005\xe2\x80\x932006 l\xc3\xa4hes kokonaan AHL-joukkue Grand Rapids Griffinsin vahvuudessa. Quinceyn tulokaskausi toi siell\xc3\xa4 70 runkosarjaottelussa tehot 7+26=33 ja 16 playoff-ottelussa yhden sy\xc3\xb6tt\xc3\xb6pisteen. H\xc3\xa4n debytoi kauden aikana my\xc3\xb6s Red Wingsin NHL-joukkueessa, jossa Quincey pelasi ensimm\xc3\xa4isen ja kauden ainoaksi j\xc3\xa4\xc3\xa4neen ottelunsa 25. marraskuuta 2005 vieraissa Mighty Ducks of Anaheimia vastaan. H\xc3\xa4n sai ottelussa j\xc3\xa4\xc3\xa4aikaa 11.37 minuuttia. _NEWLINE_My\xc3\xb6s kauden 2006\xe2\x80\x932007 Quincey pelasi suurimmaksi osaksi farmijoukkue Griffinsissa. H\xc3\xa4n pelasi kauden aikana NHL:ss\xc3\xa4 kuusi runkosarja- ja 13 playoff-ottelua. Quincey sai kev\xc3\xa4tkaudella peliaikaa pitk\xc3\xa4lti Niklas Kronwallin, Mathieu Schneiderin ja Brett Lebdan loukkaantumisten my\xc3\xb6t\xc3\xa4. H\xc3\xa4n teki NHL-uransa avausmaalin ja kauden ainoaksi j\xc3\xa4\xc3\xa4neen tehopisteens\xc3\xa4 runkosarjan p\xc3\xa4\xc3\xa4t\xc3\xb6skierroksella 7. huhtikuuta 2007 Chicago Blackhawksia vastaan. Kaudella 2007\xe2\x80\x932008 Quincey sai tililleen kuusi NHL-ottelua ilman tehopisteit\xc3\xa4.\n_START_SECTION_\nSiirtolistan kautta Los Angeles Kingsiin, NHL-l\xc3\xa4pimurto ja kauppaus Colorado Avalancheen\n_START_PARAGRAPH_\nSyyskuussa 2008 Quincey teki Red Wingsin kanssa kaksivuotisen jatkosopimuksen, mutta lokakuussa seura kuitenkin asetti h\xc3\xa4net siirtolistalle, josta Quinceyn nappasi Los Angeles Kings. H\xc3\xa4n murtautui kaudella 2008\xe2\x80\x932009 seuran NHL-kokoonpanoon ja oli lopulta Kingsin tehokkain puolustaja tehty\xc3\xa4\xc3\xa4n 72 runkosarjaottelussa tehot 4+34=38. Quinceylta j\xc3\xa4i kuitenkin runkosarjan seitsem\xc3\xa4n viimeist\xc3\xa4 ottelua v\xc3\xa4liin leikkaushoitoa vaatineen v\xc3\xa4lilevypullistuman vuoksi._NEWLINE_Hein\xc3\xa4kuussa 2009 Kings kauppasi Quinceyn, puolustaja Tom Preissingin ja kes\xc3\xa4n 2010 viidennen kierroksen varausvuoron Colorado Avalancheen vaihdossa hy\xc3\xb6kk\xc3\xa4\xc3\xa4j\xc3\xa4 Ryan Smythiin. H\xc3\xa4n teki kaudella 2009\xe2\x80\x932010 runkosarjassa 29 tehopistett\xc3\xa4. Hein\xc3\xa4kuussa 2010 Quincey teki Avalanchen kanssa kaksivuotisen ja 6,25 miljoonan dollarin arvoisen jatkosopimuksen. H\xc3\xa4n pelasi kaudella 2010\xe2\x80\x932011 kuitenkin vain 21 ottelua loukkaantumisten vuoksi. Marraskuussa Quincey joutui ensin kahdeksan ottelun ajaksi sivuun aivot\xc3\xa4r\xc3\xa4hdyksen vuoksi ja joulukuussa h\xc3\xa4nen kautensa todettiin p\xc3\xa4\xc3\xa4ttyneeksi leikkaushoitoa vaatineen olkap\xc3\xa4\xc3\xa4vamman vuoksi.\n_START_SECTION_\nPaluu Red Wingsiin\n_START_PARAGRAPH_\nAlkukaudella 2011\xe2\x80\x932012 Quincey teki 23 tehopistett\xc3\xa4, kunnes helmikuussa 2012 Avalanche kauppasi h\xc3\xa4net Tampa Bay Lightningiin vaihdossa hy\xc3\xb6kk\xc3\xa4\xc3\xa4j\xc3\xa4 Steve Downieen. mutta jo samana p\xc3\xa4iv\xc3\xa4n\xc3\xa4 Lightning akuppasi Quinceyn edelleen h\xc3\xa4nen aiempaan seuraansa Detroit Red Wingsiin vaihdossa kes\xc3\xa4n 2012 ensimm\xc3\xa4isen kierroksen varausvuoroon ja puolustaja S\xc3\xa9bastien Picheen. Hein\xc3\xa4kuussa Quincey teki Red Wingsin kanssa kaksivuotisen ja 7,55 miljoonan dollarin arvoisen jatkosopimuksen. Lokakuussa h\xc3\xa4n siirtyi NHL:n ty\xc3\xb6sulun ajan kest\xc3\xa4v\xc3\xa4ll\xc3\xa4 sopimuksella CHL-joukkue Denver Cutthroatsin riveihin. Joukkuetta valmensi Derek Armstrong, joka pelasi Quinceyn joukkuetoverina Los Angeles Kingsissa. Ty\xc3\xb6sulku p\xc3\xa4\xc3\xa4ttyi tammikuussa 2013, jolloin h\xc3\xa4n palasi Red Wingsin NHL-joukkueen vahvuuteen. Maaliskuussa 2013 Quincey joutui kahdeksan ottelun ajaksi sivuun poskiluun murtuman vuoksi. _NEWLINE_Hein\xc3\xa4kuussa 2014 Quincey teki Red Wingsin kanssa kaksivuotisen ja 8,5 miljoonan dollarin arvoisen jatkosopimuksen. Kaudella 2015\xe2\x80\x932016 h\xc3\xa4nen runkosarjansa j\xc3\xa4i loukkaantumisten vuoksi vain 47 ottelun mittaiseksi. Lokakuussa Quincey joutui sivuun aivot\xc3\xa4r\xc3\xa4hdyksen vuoksi ja marraskuussa h\xc3\xa4n joutui seuraavan 35 ottelun ajaksi sivuun nilkkavamman vuoksi.\n_START_SECTION_\nKiertolaisuus kolmessa NHL-organisaatiossa\n_START_PARAGRAPH_\nSyyskuussa 2016 Quincey teki vapaana agenttina vuoden mittaisen ja 1,25 miljoonan dollarin arvoisen sopimuksen New Jersey Devilsin kanssa. Kesken kauden 2016\xe2\x80\x932017, maaliskuussa 2017 seura kappasi h\xc3\xa4net Columbus Blue Jacketsiin vaihdossa puolustaja Dalton Proutiin. _NEWLINE_Hein\xc3\xa4kuussa 2017 Quincey teki vapaana agenttina vuoden mittaisen ja 1,25 miljoonan dollarin arvoisen sopimuksen Minnesota Wildin kanssa. H\xc3\xa4n ehti pelata kaudella 2017\xe2\x80\x932018 vain 18 ottelua, kunnes seura asetti Quinceyn siirtolistalle. Quinceyn tiedettiin julkisuudessa ajautuneen eri aaltopituuksille Wildin p\xc3\xa4\xc3\xa4valmentaja Bruce Boudreaun kanssa, jonka mukaan h\xc3\xa4n ei suostunut pelaamaan oikeassa laidassa, johon Quincey Boudreaun mukaan palkattiin. Quincey on kuitenkin kielt\xc3\xa4nyt v\xc3\xa4itteen. H\xc3\xa4net l\xc3\xa4hetettiin AHL-joukkue Iowa Wildin vahvuuteen, mutta Quincey ei kuitenkaan siirtynyt joukkueeseen, sill\xc3\xa4 h\xc3\xa4nen poikavauvansa syntyi ennen laskettua aikaa. Quincey vietti loppukauden perheens\xc3\xa4 parissa, eik\xc3\xa4 pelannut miss\xc3\xa4\xc3\xa4n.\n_START_SECTION_\nSiirtyminen HIFK:hon\n_START_PARAGRAPH_\nKaudeksi 2018\xe2\x80\x932019 Quincey siirtyi vuoden mittaisella sopimuksella SM-liigajoukkue Helsingin IFK:hon. H\xc3\xa4nelle taustatietoa organisaatiosta antoi mm. Quinceyn kanssa Minnesota Wildissa pelannut Mikael Granlund. H\xc3\xa4nen runkosarjaansa lyhensi noin kahdella kuukaudella joulukuussa 2018 Kanadan maajoukkueen mukana Spengler Cupissa tullut loukkaantuminen, josta Quincey kuntoutui helmikuussa 2019. H\xc3\xa4n oli pudotuspeleiss\xc3\xa4 tehoilla 1+6=7 HIFK:n paras sy\xc3\xb6tt\xc3\xa4j\xc3\xa4 ja Quincey jakoi joukkueen sis\xc3\xa4isen pistep\xc3\xb6rssin voiton Sakari Salmisen kanssa.\n_START_SECTION_\nMaajoukkueura\n_START_PARAGRAPH_\nQuincey edusti Kanadaa MM-kilpailuissa vuonna 2012. H\xc3\xa4n edusti maataan my\xc3\xb6s Spengler Cupissa vuonna 2018, jolloin Quincey eteni Kanadan kanssa finaaliin, mutta turnauksen voitti lopulta kuitenkin SM-liigajoukkue Kalevan Pallo voittomaalikilpailun p\xc3\xa4\xc3\xa4tteeksi lukemin 1\xe2\x80\x932. H\xc3\xa4n edusti Kanadaa my\xc3\xb6s kolmen Yhdysvaltoja vastaan Uudessa-Seelannissa pelatun n\xc3\xa4yt\xc3\xb6sottelun ajan. Quincey toimi niiss\xc3\xa4 Kanadan kapteenina. H\xc3\xa4n oli hy\xc3\xb6kk\xc3\xa4\xc3\xa4j\xc3\xa4 Rob Schrempin ohella ainoa otteluihin osallistunut NHL-pelaaja._NEWLINE_Quincey edusti my\xc3\xb6s Canada Ontarion joukkuetta World U-17 Hockey Challengessa vuonna 2002, jolloin h\xc3\xa4n voitti pronssia.'